b"\n_START_ARTICLE_\nJackie Wilson\n_START_SECTION_\nOppvekst og tidlig karriere\n_START_PARAGRAPH_\nWilson vokste opp i et av Detroits t\xc3\xb8ffere str\xc3\xb8k, og da han 15 \xc3\xa5r gammel droppa ut av skolen, hadde han allerede v\xc3\xa6rt d\xc3\xb8mt til ungdomsfengsel to ganger. Han blei interessert i boksing og hadde en relativt lovende amat\xc3\xb8rkarriere. Han og flere av slektningene hans var glade i sang; et par fettere blei etter hvert med i The Contours. Sj\xc3\xb8l sang han med blant annet fetteren Levi Stubbs (seinere i The Four Tops). Wilson blei oppdaga av talentjegeren Johnny Otis, som plasserte ham i gruppa Thrillers (som seinere blei til The Royals, og til The Midnighters etter at Wilson var slutta) og var med p\xc3\xa5 noen plateinnspillinger med den. Da Clyde McPhatter i 1953 blei med i The Drifters, blei det en ledig plass i The Dominoes. Wilson blei f\xc3\xb8rstesanger her i et dr\xc3\xb8yt \xc3\xa5r, med hitl\xc3\xa5ter som \xc2\xabSt. Therese of the Roses\xc2\xbb, \xc2\xabStardust\xc2\xbb og \xc2\xabDeep Purple\xc2\xbb.\n_START_SECTION_\nSolokarriere\n_START_PARAGRAPH_\nI 1957 tegna Wilson solokontrakt med Brunswick Records, ei underavdeling av Decca. Hans f\xc3\xb8rste innspilling, \xc2\xabReet Petite\xc2\xbb. Sangen var skrevet av Berry Gordy og Billy Davis, og disse leverte i tida som kom ei rekke slagere for Wilson: \xc2\xabTo Be Loved\xc2\xbb, \xc2\xabThat's Why\xc2\xbb, \xc2\xabI'll Be Satisfied\xc2\xbb og \xc2\xabLonely Teardrops\xc2\xbb. Den siste n\xc3\xa5dde opp til en sjuendeplass p\xc3\xa5 Billboards generelle hitliste og etablerte Wilson som R&B-stjerne, ikke minst p\xc3\xa5 grunn av stemmen hans med et ekstraordin\xc3\xa6rt tonespenn._NEWLINE_Wilson hadde en sv\xc3\xa6rt vital sceneopptreden, noe som gav ham tilnavnet \xc2\xabMr. Excitement\xc2\xbb (\xc2\xabherr Begeistring\xc2\xbb). Sceneshowa hans inspirerte artister som Michael Jackson og Elvis Presley._NEWLINE_I 1958 r\xc3\xb8yk Davis og Gordy uklar med Wilsons manager Nat Tarnopol, og de forlot teamet. Wilson utvida n\xc3\xa5 repertoaret til ballader, bearbeida opera-arier og stoff innen \xc2\xabeasy listening\xc2\xbb. Han hadde hits med \xc2\xabDoggin' Around\xc2\xbb, \xc2\xabNight\xc2\xbb, \xc2\xabBaby Workout\xc2\xbb, \xc2\xabAlone At Last\xc2\xbb og \xc2\xabMy Empty Arms\xc2\xbb. I 1961 lagde han albumet You Ain't Heard Nothin' Yet, en hyllest til Al Jolson, som han beundra stort og omtalte som \xc2\xabtidenes st\xc3\xb8rste entertainer\xc2\xbb._NEWLINE_P\xc3\xa5 midten av 1960-tallet spilte Wilson inn et album med Count Basie og en serie duetter med rhythm-and-blues-legenden Laverne Baker.  Solokarrieren l\xc3\xa5 imidlertid moe i d\xc3\xb8dvanne. I 1966 inngikk han et samarbeid med produsenten Carl Davis, noe som f\xc3\xb8rte til et comeback med hitl\xc3\xa5tene \xc2\xabWhispers (Gettin' Louder)\xc2\xbb, \xc2\xab(Your Love Keeps Lifting Me) Higher and Higher\xc2\xbb og \xc2\xabI Get the Sweetest Feeling\xc2\xbb. Den siste blei etter hvert en stor slager, Wilsons siste p\xc3\xa5 poplistene. Han fortsatte imidlertid \xc3\xa5 ha en del gode plasseringer innen R&B, der hans siste hit var \xc2\xabYou Got Me Walkin'\xc2\xbb i 1972. Alt i alt hadde han 47 sanger inne p\xc3\xa5 de amerikanske R&B-listene, og av disse kom 24 ogs\xc3\xa5 inn blant de 40 \xc3\xb8verste p\xc3\xa5 den generelle pop-lista.\n_START_SECTION_\nD\xc3\xb8d\n_START_PARAGRAPH_\nUnder en konsert i New Jersey 29. september 1975 fikk Wilson et massivt hjerteinfarkt. Han falt om og blei liggende i koma noen m\xc3\xa5neder. Etter dette var han i institusjon uten talens bruk inntil han d\xc3\xb8de i 1984. Al Green og Elvis Presley sies \xc3\xa5 ha bes\xc3\xb8kt ham jamnlig p\xc3\xa5 sjukeleiet. Wilson var noks\xc3\xa5 fattig (manager Tarnopol er beskyldt for \xc3\xa5 ha tatt det meste av inntektene), og sjukehusutgiftene blei derfor betalt av tv-programlederen Dick Clark, som hadde v\xc3\xa6rt leder for konserten der Wilson falt om.\n_START_SECTION_\nFamilieliv\n_START_PARAGRAPH_\nWilson gifta seg 17 \xc3\xa5r gammel (1951) med Freda Hood. De fikk fire barn, f\xc3\xb8r de skiltes i 1965.  _NEWLINE_I 1961 blei han skutt og s\xc3\xa5ra av ei venninne, Juanita Jones, angivelig p\xc3\xa5 grunn av sjalusi da han hadde en aff\xc3\xa6re med modellen Harlean Harris. Det blei imidlertid dyssa ned av hensyn til Wilsons rykte. I 1967 gifta han seg med Harris, men de skilte lag etter kort tid. Han bodde s\xc3\xa5 i mange \xc3\xa5r sammen med Lynn Crochet, og de fikk to barn. Wilson hadde ogs\xc3\xa5 et par barn utenom ekteskap. _NEWLINE_Mens Wilson var i institusjon, blei det siste ekteskapet kjent ugyldig, og Harris og Crichet hadde flere juridiske stridigheter om hvem som hadde retten til \xc3\xa5 ta seg av ham."